Nu kan du blive gift af Ellen Hillingsø,

Glenn Bech eller Apolonia Sokol

Lørdag den 13. september 2025 inviterer kulturfestivalen Golden Days og ti af landets fremmeste museer til årets største globryllup og kærlighedsfest, når 50 helt særlige vielser finder sted på tværs af Sjælland. Giftefogeden er skiftet ud med store kulturpersonligheder, der hver især vil agere ceremonimester og forestå vielserne med deres personlige bud på et moderne kærlighedsritual.

Festivalen åbner for ansøgninger i dag.

Hvor drømmer du om at sige dit livs vigtigste ja? Mellem Rudolph Tegners statuer? I Riddersalen på Frederiksborg? Eller omgivet af samtidskunst på Copenhagen Contemporary? Og vil du vies af Ellen Hillingsø? Apolonia Sokol? Eller Glenn Bech? Kulturfestivalen Golden Days åbner nu for, at smaskforelskede og giftemodne par kan ansøge om at holde deres store dag i helt særlige rammer med kulturelt stjernedrys – uden at det koster en krone at være med.

Rundt om vielserne udfolder der sig på dagen et stort, kærligt og gratis festivalprogram, hvor alle er velkomne.

Direktør for Golden Days, Svante Lindeburg, fortæller om ambitionerne for projektet:

”Med ’Den Store Dag’ introducerer vi et nyt kærlighedsritual for dem, der savner det højtidelige, men ikke ønsker det religiøse, og hvor der er plads til alle. Et ritual der åbner et af livets store øjeblikke op og spørger til, hvordan vi som moderne mennesker markerer og foreviger kærligheden til de nærmeste. Danmark har siden 1989 været foregangsland, når det gælder nye typer af vielser. Så hvem ved – måske ritualet kan vise sig at være en blivende form for vielse, på lige fod med fx humanistiske konfirmationer?”

Ud over ‘Den Store Dag’ fejrer Golden Days i år kærligheden i alle dens afskygninger med 17 dages festival fra den 5.–21. september. Med over 200 arrangementer jagtes kærlighedens inderste – og inderligste væsen – for at undersøge hvordan den har skiftet form, status og udtryk gennem tiden.

**Et helt nyt kærlighedsritual**

Alle er inviteret med til årets største kærlighedsfest med ekstraordinære dagsprogrammer spækket med unikke oplevelser som særudstillinger, koncerter, performances, omvisninger, talks og oplæsninger, når de ti museumsparker, udstillingsrum og historiske bygninger danner ramme om 50 kulturvielser og 100 menneskers ’ja’ til kærligheden.

Det er muligt for fem par at blive viet af de udvalgte ceremonimestre på hvert af følgende museer:

Botanisk Have (Kaspar Colling Nielsen), Cisternerne (Louise Alenius), Copenhagen Contemporary (TBA), Designmuseum Danmark (Henrik Vibskov), Frederiksborg (Ellen Hillingsø), Nikolaj Kunsthal (Noah Umur Kanber), Ordrupgaard (Glenn Bech), Rudolph Tegners Museum (Apolonia Sokol), Sophienholm (Søren Fauli & Line Knutzon) og Vikingeskibsmuseet (TBA).

Direktør for Copenhagen Contemporary, Marie Laurberg, fortæller:

“I kunsten møder vi store livstemaer som skønhed og smerte, konflikt og håb. Og kunstrummet er et af de steder, vi mødes fysisk for at diskutere og undersøge, hvad der har værdi for os som mennesker. Derfor kan kunstrummet været et andet rum end det kirkelige, hvor vi smukt og meningsfuldt kan fejre kærligheden og gøre vielsesritualet til en folkefest.”

Skuespiller og ceremonimester til Den Store Dag, Ellen Hillingsø, supplerer: ”’Den Store Dag’ samler mennesker på tværs over det smukke og forenende. Noget der måske falder på et tørt sted i en tid, hvor ensomheden vokser, og verden synes mere polariseret for hver dag, der går. Når det kommer til stykket, er størst af alt kærligheden.”

Det er muligt for par at ansøge om at blive viet til ‘Den Store Dag’ fra 27. februar og to måneder frem via [www.goldendays.dk](http://www.goldendays.dk), hvor man også kan læse mere om praktik, ceremonimester og program for hvert museum. Ansøgningerne behandles løbende og det er gratis at blive viet og deltage til de 50 bryllupper.

**Om Den Store Dag**

Med projektet inviterer Golden Days og ti af landets fremmeste kulturinstitutioner til årets største kærlighedsfest. Kulturen er medskaber, kærlighedsforkynder og scenografi, når der lørdag d. 13. september 2025 afholdes 50 helt særlige vielser på tværs af Sjælland. Vielserne iscenesættes i samarbejde med de ti museer, der ligeledes er afsendere på hver deres tætpakkede og storladne indholdsprogram, der forener kærligheden med kulturen i en stor folkefest.

Vielsen er en borgerlig vielse og vil blive bistået af en kommunal giftefoged. Det betyder, at man skal kunne ansøge om en ægteskabserklæring og medbringe to vidner på dagen i henhold til den pågældende kommunes vielsesregler.

Den Store Dag er støttet af Region Hovedstaden og Københavns Kommune. Projektet er udviklet i tæt samarbejde med de ti medvirkende museer og de ti ceremonimestre.

Læs mere på [www.goldendays.dk/denstoredag](https://www.goldendays.dk/denstoredag)

**Om Golden Days**
Golden Days er en årlig kulturhistorisk festival, der præsenteres i samarbejde med mere end 100 partnere over hele hovedstadsområdet med afstikkere til resten af landet. Årligt gæster 30-40.000 festivalen, når Golden Days formidler viden, historie og kultur. Tidligere temaer tæller blandt andet landet, kvinder i historien, Antikken, arbejde, ungdom og Murens fald.

I 2025 har Golden Days et stævnemøde med den besværlige og brændende kærlighed. Med festivalen retter vi Amors pil mod hjerteflimmer og hjertesorg, sweethearts og heartbreakers, når vi går på jagt efter kærlighedens essens. For når verden brænder og krigene rykker nærmere, har vi mere end nogensinde behov for at dyrke det, som binder os sammen, og som vi deler på tværs af tid og sted.

**Kontakt**

Johannes Mandal
**Head of Communications**

johannes@goldendays.dk
+45 22 28 77 77